Materiál ku konferencii:

Správa o priebežnom hospodárení SBZ a čerpaní príspevku pre uznaný šport v roku 2024

Na úvod zopakujem informáciu o stave finančných prostriedkov k 31. 12. 2023, ktorá je uvedená vo výročnej správe o hospodárení SBZ za minulý rok:

– stav na bežných účtoch: 10 482,72 EUR

– stav v pokladni: 1 557,19 EUR

Na účte pre príjem prostriedkov zo štátneho rozpočtu sme mali výrazne menej ako koncom roku 2022, ale z týchto prostriedkov sme už nemuseli vrátiť nevyčerpanú časť príspevku pre uznaný šport.

Za prvých 8 mesiacov tohto roku máme, po zaokrúhlení, príjmy 30 270 EUR a výdavky 19 555 EUR. Hlavným zdrojom príjmov sú príspevok zo štátneho rozpočtu pre uznaný šport, vďaka ktorému nám na účet prišlo 28 650 EUR, zvyšok je príjem z členského vo výške 972 EUR a štartovné do SBL vo výške 648 EUR. Vyzbierané členské je vyššie, čo kontrastuje s  príjmom za ligu, ktorý je nižší o 100 EUR v porovnaní s rokom 2023.

Na strane našich výdavkov boli členské príspevky do EBL a WBF spolu necelých 680 EUR, cesta Milana Krajču na EBL seminár zástupcov národných zväzov 415 EUR, náklady na moju cestu do Popradu, Košíc a Michaloviec 390 EUR, náklady na jarné sústredenie 1. SBL v úhrnnej výške 1 175 EUR, náklady na účasť reprezentantov na bridžovom festivale v Budapešti 1 950 EUR, náklady na účasť mládežníckych reprezentačných výberov na festivaloch v Budapešti a Örebro, na Akademických MS v Entebbe a na ME mládežníckych družstiev v Poľsku vo výške spolu 9 515 EUR, reprezentačné mikiny aj s potlačou stáli 470 EUR, príspevok michalovskému a košickému klubu na usporiadanie viacdenných súťaží bol vo výške spolu 810 EUR, príspevky košickému, trnavskému a michalovskému klubu na výchovu športovej mládeže vo výške spolu 3 015 EUR, ročné predplatné na aplikáciu cuebids za 150 EUR, finančné odmeny za SBT’23 spolu vo výške 175 EUR, odmena adminovi webových stránok SBZ za prvý polrok vo výške 600 EUR. Ostatné výdaje (internet, poštové a bankové poplatky) boli 210 EUR.

Do konca roku očakávame ešte jednu splátku príspevku pre uznaný šport vo výške 7 540 EUR. Na strane výdavkov ostáva uhradiť trom klubom poslednú splátku príspevku na výchovu športovej mládeže, uhradiť náklady na organizáciu a odmeny pre najlepšie družstvá a páry na prebiehajúcich MMS a neskôr v 1. SBL a zabezpečiť štart reprezentačného družstva na Hrách malých zväzov v Lotyšsku.

Čo sa týka čerpania finančného príspevku zo štátneho rozpočtu, tak sme podľa zmluvy povinní tento príspevok rozdeliť nasledovne: min. 7 540 EUR na účel športovej reprezentácie, min. 4 524 EUR na podporu klubom, min. 6 032 EUR na rozvoj talentovaných športovcov a max. 4 524 EUR na správu a prevádzku.

Ak pripočítame očakávané výdavky do konca roku, tak je predpoklad, že príspevok nedokážeme vyčerpať v plnej výške.

Ku dňu 31. 8. 2024 mal SBZ na účtoch 21 415,56 EUR a v hotovosti 1 341,19 EUR.

KOMENTÁR:

Od začiatku roka prešiel šport pod novozriadené Ministerstvo cestovného ruchu a športu SR. Politickým rozhodnutím bol príspevok na rok 2024 každému národnému športovému zväzu navýšený o 20% a jeho ďalšie navýšenie o podiel z výnosu lotériových hier sa dá očakávať ešte pred koncom tohto roku.

V porovnaní s predchádzajúcim rokom absentovalo naše reprezentačné družstvo na ME. Príčinou boli rozličné osobné a zdravotné obmedzenia na strane niektorých hráčov, v dôsledku ktorých kapitán reprezentácie nevedel zložiť družstvo v zostave, ktorá by zodpovedala športovému štandardu súťaže. Open reprezentácia sa okrem spomínaného festivalu v Budapešti a nadchádzajúcich Hier malých zväzov nezúčastnila na inej súťaži a nevyčerpala prostriedky, ktoré sú pre tento účel pripravené.

Po minuloročnej 10-člennej účasti na mládežníckych ME v Holandsku sa tento rok naši mladí reprezentanti ‘rozcestovali‘ a boli na viacerých kvalitných súťažiach, kde sme ich účasť podporili vo výške skoro 10 tisíc EUR, pričom ďalšie príspevky na rozvoj mládežníckeho bridžu, vrátane účasti na juniorských sústredeniach, dávajú jednotlivé kluby. P-SBZ na prelome rokov aktualizovalo smernicu o cestovných náhradách a v porovnaní s predchádzajúcim rokom znížilo príspevok na stravné na polovicu s cieľom umožniť účasť viacerým hráčom na väčšom počte súťaží pri súčasnom zachovaní nákladov. Pri mládežníckych družstvách sa tento zámer jednoznačne podarilo dosiahnuť. Avšak celkovo, keď započítame ‘úspory‘ vyplývajúce z neúčasti open družstva na ME v Dánsku, sme ku kráteniu príspevku na stravné reprezentantov nemuseli pristúpiť.

Oproti predchádzajúcim rokom si príspevok na rozvoj športu mládeže v roku 2024 delia okrem košického a trnavského už aj michalovský klub. Či si časť príspevku uplatní topoľčiansky klub sa odvíja od organizácie Školských majstrovstiev Slovenska a účasti topoľčianskych párov. Zmluva s klubom na rok 2024 podpísaná nie je.

Limit na účel administratívnych výdavkov na správu a prevádzku bez problémov dodržíme.

SBZ ani v tomto roku nie je zaradený medzi subjekty pre príjem 2% dane.

Počas prvých 8 mesiacov SBZ neposkytol zo svojho rozpočtu žiadnej organizácii ani jednotlivcovi prostriedky vo výške 5 000 EUR a viac.

v Bratislave, 10. septembra 2024

Správu vypracoval: Peter Belčák